Krisis dreig: Eskom se IT-verskaffer trek sneller | Netwerk24
Deur William Horne 16 April 2021 16:32
Oracle het amptelik sy noodsaaklike IT-dienste aan Eskom gestaak as deel van 'n twis oor betaling. Dit laat die gevaarligte werklik vir Suid-Afrika flikker van 'n algehele landwye kragonderbreking.
Oracle het sy IT-dienste aan Eskom gestaak. Foto: Getty Images
Eskom waarsku in hofstukke dat Oracle se dienste aan die nutsmaatskappy so sentraal is tot sy bedrywighede dat hy nie kan verseker dat hy daarsonder die ligte kan aanhou nie.
"Amper die hele Suid-Afrika kan in donkerte verval en tot stilstand kom, wat potensieel die lewe, persoonlike veiligheid of gesondheid van die hele of gedeeltes van die bevolking sal bedreig," het Eskom twee weke gelede in die hof gewaarsku.
Oracle is 'n Amerikaanse maatskappy.
LEES OOK: Eskom: 'Totale ineenstorting' van netwerk dreig
Nou het D-dag gearriveer.
Oracle se dienste en produkte is nie meer beskikbaar aan Eskom nie, en alles hang nou af van Eskom se vermoë om stelsels in te stel wat in die tussentyd sy bedrywighede aan die gang kan hou.
Eskom dui aan dat hy nou om verlof tot appèl aansoek gedoen het nadat hy die saak verloor het om 'n interdik te bekom teen Oracle se opskorting van sy dienste.
Oracle voer aan dat Eskom hom R400 miljoen skuld vir die oorbenutting van sy produkte en dienste. Dié bedrag is verminder van 'n aanvanklike R7,3 miljard.
Eskom is net bereid om R166 miljoen op te dok.
Sikonathi Mantshantsha, Eskom-woordvoerder, sê Vrydag aan Netwerk24 bloot dat Eskom, "soos voorheen gekommunikeer", risiko-versagtende stelsels ingestel het.
Hy kan nie waarborg dat dit die ligte sal aanhou nie.
Maar in sy beëdigde verklaring van slegs twee weke gelede het die nutsdiens nog gewaarsku van "katastrofiese gevolge" indien Oracle sy dienste sou staak.